**REFERAT FRA ORDINÆR GENERALFORSAMLING**

**I**

**ANHOLT BORGERFORENING DEN 18. juni 2020**

**Generalforsamlingen blev afholdt efter dagsordenen i henhold til vedtægterne:**

**1. Valg af dirigent og referent**

**2. Bestyrelsens beretning**

**3. Regnskabsaflæggelse**

**4. Kontingentfastsættelse**

**5. Indkomne forslag**

**6. Valg af bestyrelse, revisor samt suppleanter**

**7. Eventuelt**

**Ad 1. Valg af dirigent og referent**

Bestyrelsen foreslog Jens Rosendal og Mia Nordby, som henholdsvis dirigent og referent, hvilket de 43 fremmødte godkendte.

Dirigenten konstaterede generalforsamlingen for lovlig varslet, og han gav herefter ordet til formanden for borgerforeningen Liselotte Sørensen.

**Ad 2. Bestyrelsens beretning**

Formanden Liselotte Sørensen indledte beretningen med at forklare, at COVID-19 er skyld i at generalforsamlingen finder sted så sent på året.

COVID-19 satte en stopper for både generalforsamling og øvrige møder, så arbejdet med bosætning og andre udfordringer har vi stadig til gode.

Formanden efterlyste herefter eventuelle kommentarer til bestyrelsens beretning for 2019, der i forvejen var udsendt til medlemmerne. Da ingen havde kommentarer, fortsatte formanden:

Da vi i starten af marts blev klar over, at Corona virussen ikke havde tænkt sig at blive i udlandet, og smittetal fra Danmark begyndte at florere, var vi klar over, at vi på Anholt også kunne blive ramt. Vores læge Anders Fjendbo Jørgensen havde tidligere arbejdet med epidemier og havde derfor indsigt i, hvad man burde tænke på i sådan en situation. Derfor var flere hurtige til at tage forskellige forholdsregler og vi blev fra start indtænkt i kommunens COVID -19 krisegruppe. Her blev der bla. vurderet mulige løsninger i tilfælde af en epidemi på øen, omhandlende hurtig isolation af smitteramte samt sikker evakuering af svært syge uden risiko for personaler mm. Tak til Norddjurs Kommune for det overblik. Færgens passagerantal blev sat ned, Brugsen begrænsede kundeantal, Taxi, læge, hjemmepleje, værn og mange andre tog foranstaltninger for stadig at kunne virke uden at sprede evt. smitte. Hertil gik vores Borgmester i pressen med opfordring til, at alle øens gæster udviste hensyn til øen og udsatte deres besøg, så vi undgik mange besøg i påsken. Tak til alle dem, der lyttede. Vi er sikre på, at I på den måde var en vigtig årsag til, at øen gik helt fri for smitte.

Alt dette, mener vi, har været klogt, og står man om nogen tid atter med en ubekendt trussel som denne, et usynligt monster, som man ikke kender størrelsen på, og som man endnu ikke ved, hvordan kan håndteres, så vil det nok igen være klogt at lade forsigtigheden råde.

Et par uger efter påske kunne vi se, at vi i Danmark var gode til at håndtere situationen, og ønsket om at lempe på stramningerne begyndte at melde sig fra flere sider. Bededagsferien stod for døren, men passagerantallet på færgen var stadig neddroslet til 35. Myndighederne havde jo været hurtige til at få sat antallet ned, men det skulle vise sig, at det ikke gik lige så let med at få dem til at sætte det op igen. Dette gav nu en ny problemstilling, og kommunen besluttede at reservere 200.000, - i budgettet til eventuelle ekstrasejladser, så folk atter kunne komme til og fra øen… også tak til kommunen for det.

Først 26.maj fik vi besked om, at passagertallet var besluttet forhøjet til 194. Årsagen til, at vi ikke er oppe på det normale antal pladser er, at nogle sæder ved udgange er borttaget i fortsat hensyn til personalet. Og vi bør ikke glemme, at COVID-19 stadig er her, og at det derfor fortsat er de ansvarlige og den enkeltes opgave at passe på sig selv og andre.

Oven i alt dette kom en helt anden udfordring, da vores ø-læge meddelte, at han fratræder sin stilling i februar 2021. Et lægeskift på øen har altid rejst bekymring, da man herfra nemt kan frygte, at bevilgende myndigheder kan ønske at tænke i besparelser eller decideret nedlæggelse af funktionen. Beslutninger som for øen vil være katastrofale. I første runde så det ud til, at vores bekymring var unødig, men så kom der alligevel ideer og forespørgsler på banen, som kunne indikere, at vi ville kunne komme i en uheldig situation med manglende eller kun delvis lægedækning på øen. Norddjurs Kommune var hurtig til at meddele, at et sådan tiltag kunne de på ingen måde acceptere. Fra Borgerforeningen og Grundejerforeningen supplerede vi med fakta om, hvorfor en anden ø-læge ordning ville blive umulig og på ingen måde besparende i vores øjne. Resultatet blev, at nuværende lægedækning fortsætter, dog under forudsætning af at nogen ønsker at søge stillingen. Til denne del har vi stillet os til rådighed til hjælp med stillingsopslag, kontakter mm, hvis det skulle blive nødvendigt. På vandrørene forlyder det, at flere allerede har vist interesse for jobbet, så mon ikke vi også lander flot i denne sag, som vi har været heldig at gøre i de foregående.

Formanden Liselotte Sørensen informerede afslutningsvis, at Borgerforeningen støtter en ansøgning fra Malene Pedersen vedrørende et biavlsprojekt.

Herefter godkendtes beretningen.

**Ad 3. Regnskabsaflæggelse**

Regnskabet for 2019 er tidligere på året blevet sendt til samtlige medlemmer. Kassereren Poul Jessen-Klixbüll oplyste, at det lille underskud skyldes et hjertestarterkursus og nye sangbøger. Han fortalte endvidere, at frem til 1. juni har kun 1/3 af medlemmerne betalt kontingent for 2020. Herefter blev regnskabet godkendt.

**Ad 4. Kontingentfastsættelse**

Bestyrelsen foreslog uændret kontingent på 200 kr. for enlige og 350 kr. for par. Første års medlemskab for nytilflyttede er stadig gratis. Dette blev godkendt uden bemærkninger.

**Ad 5. Indkomne forslag**

Jakob Kjærgaard anmodede om at diverse forslag sendes ud til medlemmerne inden generalforsamlingen. Bestyrelsen beklagede, at dette fejlagtigt ikke var sket. Der henstilles til, at den nye bestyrelse husker dette fremover. Herefter blev de 7 forslag behandlet:

Forslag 1 fra Jørgen Nielsen: At generalforsamlingen altid finder sted på en fast dato for eksempel den sidste søndag i februar. Forslaget blev vedtaget ved håndsoprækning.

Forslag 2 fra Jørgen Nielsen: At det bliver muligt at afgive en fuldmagt, således at medlemmer, som er forhindrede i at deltage i generalforsamlingen alligevel har mulighed for at stemme. Senest tre dage før generalforsamlingen mailer det mødeberettigede medlem til kassereren, hvilket mødeberettiget medlem der skal have fuldmagten. Hvert personligt fremmødt medlem kan kun have en fuldmagt. Forslaget blev vedtaget ved håndsoprækning.

Forslag 3 fra Vibeke Jessen- Klixbüll: Normalt opstiller man henholdsvis tre eller fire til valg til bestyrelsen, og det har hidtil været sådan, at der opstilles 2 ekstra til suppleanter. Hun foreslår, at man først afholder valg til bestyrelsen, og derefter afholder valg af suppleanter. Forslaget blev vedtaget ved håndsoprækning.

Forslag 4 fra Hans Jørgen Lassen om, at åbenhed og indsigt fremmer det aktive demokrati: Han ønsker en ændring i vedtægternes §6 ”Referater offentliggøres på foreningens hjemmeside” suppleres med: ”I øvrigt har foreningens medlemmer ret til aktindsigt i bestyrelsens virksomhed efter principperne i offentlighedsloven.” Efter en længere diskussion om forslagets betydning blev det vedtaget med den rettelse af forslaget, at ”efter principperne i offentlighedsloven” slettes.

Forslag 5 og 6 fra henholdsvis Karen Konge og Hans Jørgen Lassen: De ønsker begge, at Borgerforeningen fremsender et ønske til de relevante myndigheder om hastighedsbegrænsning på Anholt (20 km i timen i byen og på havnen, 20 km i timen på alle grusveje, 40 km i timen mellem havnen og byen). Morten Abildstrøm foreslår, at ”byen” defineres som der, hvor der er gadebelysning. Ulf Brøste foreslår, at der ophænges en tavle på færgen med info om trafikregler. Forslagene blev vedtaget ved håndsoprækning.

Forslag 7 fra Jette Hansen, som på vegne af pensionisternes spise- og samværsklub opfordrer bestyrelsen til på det kraftigste, at arbejde for at sikre klubbens eksistens. Hun mener, at forslaget falder fint i tråd med Anholt Borgerforenings formålsparagraf 2, som er ”at støtte medlemmernes interesser socialt, økonomisk og kulturelt over for stat, kommune, og institutioner ved forhandling og ved bistand. At medvirke til at støtte sammenholdet på øen.” Hun ønsker, at der rettes henvendelse til kommunen, således at et beløb (pt.15.000,-) hvert år sikres til spise- og samværsklubben ved at være et fast punkt på kommunens budget, idet dette er det eneste tilbud til pensionister på Anholt. Forslaget mødtes med bred opbakning, og det er således endnu et emne for den nye bestyrelse at arbejde med.

**Ad 6. Valg af bestyrelse, revisor samt suppleanter**

På valg til bestyrelsen var Liselotte Sørensen, Kirsten Østergaard Rasmussen, Gyrite Andersen og Birgitte Dahl Jeppesen. Sidstnævnte var villig til genvalg og blev valgt. Herudover blev Karen Konge, Jakob Kjærgaard og Frank Svensson valgt.

Anja Rohde og Ulf Brøste blev valgt som henholdsvis 1. og 2. suppleant.

Lotte Brinkmann blev genvalgt som revisor.

Efter valget meddelte Poul Jessen-Klixbüll, at han trækker sig fra bestyrelsen. Han takkede Kirsten Østergaard Rasmussen og Liselotte Sørensen for det gode samarbejde.

Bestyrelsen består herefter af:

Laurits Møbjerg, Hans Jørgen Lassen, Birgitte Dahl Jeppesen, Karen Konge, Jakob Kjærgaard, Frank Svensson og Anja Rohde.

**Ad 7. Eventuelt**

Bent Rasmussen foreslog, at man benytter sig af de kræfter, der er på øen, selvom de ikke nødvendigvis sidder i Borgerforeningens bestyrelse. Ulf Brøste opfordrede til flere borgermøder. Signe Hylby opfordrede den nye bestyrelse til at lægge referaterne på hjemmesiden hurtigt. Karen Konge støttede Signe Hylbys forslag og syntes, at man skal supplere med dagsordenen for kommende møder.

Liselotte Sørensen sluttede af med at takke de skiftende bestyrelser, som hun har arbejdet sammen med gennem tiderne. Hun gav også en stor tak til dem, der har det store arbejde med Anholt-Posten. Hun nævnte nogle af de store sager, hun har været med til at etablere på øen: Kystsikring, Fibernet, fastholdelse af lægegerningen samt oprettelse af Anholt Børnehave. Hun anbefalede den nye bestyrelse at nedsætte diverse arbejdsudvalg.

Kirsten Østergaard Rasmussen takkede Liselotte Sørensen for hendes indsats gennem 27 år for Anholt Borgerforening.

Herefter erklærede dirigenten generalforsamlingen for slut.

Anholt, den

Mia Nordby Jens Rosendal

Referent Dirigent